84/247/ETY: Komission päätös, tehty 27 päivänä huhtikuuta 1984, puhdasrotuisten jalostusnautojen kantakirjoja ylläpitävien tai perustavien jalostajien järjestöjen ja yhdistysten hyväksymisen perusteista



Virallinen lehti nro L 125 , 12/05/1984 s. 0058 - 0059

Suomenk. erityispainos Alue 3 Nide 17 s. 0126

Espanjank. erityispainos: Luku 03 Nide 30 s. 0167

Ruotsink. erityispainos Alue 3 Nide 17 s. 0126

Portugalink. erityispainos: Luku 03 Nide 30 s. 0167



KOMISSION PÄÄTÖS, tehty 27 päivänä huhtikuuta 1984, puhdasrotuisten jalostusnautojen kantakirjoja ylläpitävien tai perustavien jalostajien järjestöjen ja yhdistysten hyväksymisen perusteista (84/247/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon puhdasrotuisista jalostusnaudoista 25 päivänä heinäkuuta 1977 annetun neuvoston direktiivin 77/504/ETY(), sellaisena kuin se on viimeksi muutettuna Kreikan liittymisasiakirjalla, ja erityisesti sen 6 artiklan 1 kohdan toisen ja kolmannen luetelmakohdan, sekä katsoo, että direktiivin 77/504/ETY 6 artiklan 1 kohdan toisen ja kolmannen luetelmakohdan mukaan komission tehtävänä on päättää perusteista jalostajien järjestöjen ja yhdistysten hyväksymiselle ja kantakirjojen perustamiselle direktiivin 8 artiklassa säädetyn menettelyn mukaisesti, kaikissa jäsenvaltioissa, tällä hetkellä Kreikkaa lukuun ottamatta, jalostajien järjestöt ja yhdistykset ylläpitävät tai perustavat kantakirjoja; sen vuoksi on tarpeen määrätä perusteet kantakirjoja pitävien ja perustavien jalostajien järjestöjen ja yhdistysten hyväksymiselle, jalostajien järjestön tai yhdistyksen on haettava virallista hyväksymistä sen jäsenvaltion toimivaltaisilta viranomaisilta, jonka alueella sen kotipaikka on, jos jalostajien järjestö tai yhdistys täyttää tietyt perusteet ja sillä on määritellyt tavoitteet, sen jäsenvaltion viranomaisen, jolta hyväksymistä on haettu, on virallisesti hyväksyttävä se, ja tässä päätöksessä esitetyt toimenpiteet ovat pysyvän kotieläinjalostusta käsittelevän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tullakseen virallisesti hyväksytyksi kantakirjoja ylläpitävän tai perustavan jalostajien järjestön tai yhdistyksen on toimitettava hakemus sen jäsenvaltion viranomaisille, jonka alueella sen kotipaikka on. 2 artikla Asianomaisen jäsenvaltion viranomaisten on virallisesti hyväksyttävä kantakirjoja ylläpitävä tai perustava jalostajien järjestö tai yhdistys, jos se täyttää liitteessä vahvistetut edellytykset. Jäsenvaltiossa, jossa tietyllä rodulla on jo yksi tai useampia virallisesti hyväksyttyjä järjestöjä tai yhdistyksiä, voivat asianomaisen jäsenvaltion viranomaiset kuitenkin kieltäytyä hyväksymästä uutta jalostajien järjestöä tai yhdistystä, jos se vaarantaa rodun säilymisen tai vaarantaa olemassa olevan järjestön tai yhdistyksen kotieläinjalostusta koskevan ohjelman. Tällaisessa tapauksessa jäsenvaltioiden on ilmoitettava komissiolle hyväksymisistä ja hylkäämisistä. 3 artikla Asianomaisen jäsenvaltion viranomaisten on peruutettava virallinen hyväksyminen kantakirjoja ylläpitävältä jalostajien järjestöltä tai yhdistykseltä, joka ei enää jatkuvasti täytä liitteen edellytyksiä. 4 artikla Tämä päätös on osoitettu kaikille jäsenvaltioille. Tehty Brysselissä 27 päivänä huhtikuuta 1984. Komission puolesta Poul DALSAGER Komission jäsen () EYVL N:o L 206, 12.8.1977, s. 8 LIITE Tullakseen virallisesti hyväksytyksi kantakirjaa ylläpitävän tai perustavan jalostajien järjestön tai yhdistyksen on: 1. oltava oikeushenkilö sen jäsenvaltion lainsäädännön mukaan, jossa hakemus on tehty; 2. näytettävä toimivaltaisille viranomaisille, että a) se toimii tehokkaasti, b) se voi suorittaa polveutumisten rekisteröintiin tarvittavat tarkistukset, c) sillä on riittävän suuri eläinmäärä rotua parantavan ohjelman toteuttamiseksi tai riittävän suuri eläinmäärä rodun säilyttämiseksi, jos se katsotaan tarpeelliseksi, d) se voi hyödyntää karjan tulostietoja, joita tarvitaan sen rodun parantamis- tai säilytysohjelmassa; 3. omattava säännöt, jotka sisältävät: a) määritelmät rodun (tai rotujen) ominaispiirteistä, b) eläinten yksilöintijärjestelmän, c) polveutumisten rekisteröintijärjestelmän, d) jalostustavoitteiden määritelmän, e) eläinten tuotostietojen hyödyntämisjärjestelmän, f) kantakirjan jaoittelun, jos eläinten merkintää varten on erilaisia ehtoja tai jos kirjaan merkittyjen eläinten luokittelua varten on erilaisia menetelmiä; 4. sääntöjensä mukaisesti annetut menettelysäännöt, joissa erityisesti on periaate jäsenten välisestä syrjintäkiellosta.